CENTAR ZA SOCIJALNU SKRB ZAGREB

PODRUŽNICA NOVI ZAGREB

Zagreb, Avenija Dubrovnik 12

Zagreb, 08.03.2019. godine

CENTAR ZA SOCIJALNU SKRB ZADAR

SVI CENTRI ZA SOCIJALNU SKRB

MINISTARSTVO ZA DEMOGRAFIJU, OBITELJ, MLADE I SOCIJALNU POLITIKU

SINDIKAT ZAPOSLENIKA U DJELATNOSTI SOCIJALNE SKRBI

PUČKA PRAVOBRANITELJICA

PRAVOBRANITELJICA ZA OSOBE S INVALIDITETOM

PRAVOBRANITELJICA ZA DJECU

HRVATSKA KOMORA SOCIJALNIH RADNIKA

HRVATSKA PSIHOLOŠKA KOMORA

HRVATSKA UDRUGA SOCIJALNIH RADNIKA

PREDSJEDNICA REPUBLIKE HRVATSKE

VLADA REPUBLIKE HRVATSKE

**OTVORENO PISMO SVIMA**

Prije svega, ovim putem želimo iskazati podršku radnicima i ravnateljici Centra za socijalnu skrb Zadar, a vezano za tragični događaj na Pagu. Ujedno izražavamo zgražanje zbog ishitrenog i neprimjerenog obraćanja medijima ministrice Murganić koja je na temelju svog osobnog, ni na čemu utemeljenog stava, izložila stručne radnike Centra Zadar zajedno sa ravnateljicom, javnom linču.

Potaknuti time, obraćamo našem osnivaču Republici Hrvatskoj, najvišim državnim institucijama za promicanje i zaštitu ljudskih prava, prava djece i prava osoba s invaliditetom, kao i najvišim strukovnim tijelima kako bismo još jednom ukazali na neodrživost postojećeg stanja u centrima za socijalnu skrb i molimo da nas u tome podržite.

Mi smo stručni radnici CZSS Zagreb - Podružnica Novi Zagreb, javne ustanove koju je osnovala Republika Hrvatska.

U kakvim uvjetima prostora, opreme i broja potrebnih stručnih i drugih radnika trebamo funkcionirati uredila je Pravilnikom istog naziva koji je stupio na snagu 08.05.2014. godine.

U njemu stoji: Ako centar utvrdi da mu je potreban veći broj radnika, njihov prijam osigurat će se u roku najdulje do tri godine od dana stupanja na snagu ovoga Pravilnika.

Neposredno nakon toga, dana 02.10.2014. godine stupa na snagu Odluka Vlade o zabrani novog zapošljavanja službenika i namještenika u javnim službama.

Kako to shvatiti? Svi su se centri danima i mjesecima bavili analitikom kako bi objektivno iskazali svoje potrebe za brojem stručnih radnika, da bi ŠTO**? Naša Vlada, naš osnivač, Republika Hrvatska i naša ministrica , zapravo su se samo našalili s nama**. Ovlasti i odgovornosti imate, a za ostalo se snađite. Pet godina nakon toga, situacija je nepromijenjena. **Tragedija je u tome što se nisu našalili samo s nama, nego posredno i s našim korisnicima – djecom, obiteljima, osobama s invaliditetom, starima i nemoćnima, siromašnima** …. Začudo, nitko nije odgovaran za ovakve neslane šale.

I dok sustav socijalne skrbi vrišti od nemoći, ukazuje na podkapacitiranost i potrebu ozbiljne reformske promjene kako bi mogao normalno funkcionirati, traži rasterećenje – **nitko ništa**.

Nikada se nije dogodila procjena svrhovitosti provedene reforme u centrima za socijalnu skrb kojom je zauvijek nestao temeljni stup centra – opći socijalni rad. Dio visokoobrazovanog kadra raspoređen je na materijalna davanja, za koja nadležno ministarstvo nikako da se odluči hoće li ostati u centru ili neće.

**Ukazivali smo** na neodrživost instituta neposrednog skrbništva. **Ništa**.

I nadalje se stručnog radnika centra imenuje skrbnikom bez njegove suglasnosti. Osobni podaci zaposlenika također se bez pristanka daju financijskim i pravosudnim ustanovama i tijelima, te podliježu nedopuštenoj obradi čime se krši Zakon o zaštiti osobnih podataka.

**Naglašavali smo** da se ovakvim odredbama Obiteljskog zakona svjesno krše i prava osoba s invaliditetom i stručnih radnika centara za socijalnu skrb, a u konačnici izigrava provedba Konvencije.

Rezultat **: ništa**. Jer, u redu je da srodnik može odbiti biti skrbnikom, a stručni radnik ne može.

**Ukazivali smo** na to da stručni radnik CZSS mora biti u jednakom pravnom položaju kao i druge osobe.

Rezultat: **ništa**

Istovremeno Zakon o socijalnoj skrbi kaže da radnik u djelatnosti socijalne skrbi čini težu povredu obveza iz radnog odnosa ako on, njegov bračni drug ili dijete s korisnikom socijalne skrbi sklopi ugovor o doživotnom ili dosmrtnom uzdržavanju dok traje njegov radni odnos u djelatnosti !!!!!

**Pitali smo** – smatrate li nas nesposobnim za izvršavanje ugovora o doživotnom uzdržavanju ili samo mislite da smo svi potencijalni kriminalci?

Iz današnje perspektive, pitanje je retoričko.

Dok ministrica na nasilje političara svoje stranke reagira riječima "tako vam je to u obitelji", dok u centrima za socijalnu skrb sjede po dva i tri stručna radnika (socijalni radnik, psiholog, pravnik, socijalni pedagog) u istoj sobi tako da je do razine nedopustivog narušena intima i dostojanstvo korisnika, a stvarni stručni rad nemoguć, dok je fluktuacija stručnih radnika gotovo na dnevnoj bazi pa korisnik svoju intimu uvijek iznova prepričava novom stručnom radniku, dok se radna mjesta dobivaju kroz pusta lažna testiranja s negativnim bodovanjem, a zapravo kroz neskriveno stranačko kadroviranje i korupciju, dok se na edukacije mladi stručni kadar šalje po osobnim simpatijama i mogućnostima pojedinca da uzvrati po sistemu "ruka ruku mije", dok je u sustavu socijalne skrbi važnije da su svi dokumenti urudžbirani i aplicirani u računalnom sustavu nego savjetodavni stručni rad s korisnicima, dok tzv. savjetnici, pomoćnici i srodni stručnjaci u ministarstvu kontroliraju rad stručnih radnika, a sami nisu pet minuta proveli u izravnom radu s korisnicima, dok se ukidaju domovi za smještaj djece izdvojene iz obitelji, a istovremeno nema ni približno dovoljan broj ikakvih, a kamo li kompetentnih udomiteljskih obitelji, dok se vrijeđanje, agresivno nasrtanje i prijetnje prema stručnim radnicima u sustavu socijalne skrbi ne budu počeli tretirati kao prijetnje i agresija prema službenoj osobi, dok se pri pisanju zakona vezanih uz djelatnost socijalne skrbi ne bude uvažio glas stručnjaka praktičara, dok se ti isti zakoni budu mijenjali kao čarape sa svakom novom vladajućom garniturom što dovodi do potpune pravne nesigurnosti, dok sve ostale suradne djelatnosti (policija, zdravstvo, obrazovanje, pravosuđe) ne budu stvarno suradno djelovale po najboljim pravilima svoje struke, ali i bili od pomoći jedni drugima, dok....stručni rad s ljudima koji prolaze najdublje intimne drame, siromaštvo, boli, međusobne sukobe i nevolje najrazličitijih vrsta bit će ozbiljno manjkav, sustav socijalne skrbi neće moći djelovati onako kako se od njega s pravom očekuje i kako svaki pošteni i odgovoran stručni radnik zna da treba biti. Uz sav trud i najbolje htijenje, u postojećim okolnostima bolje biti ne može. I da, ne treba zaboraviti da niti najvrsniji stručnjak nikada, pogotovo ne u postojećim radnim okolnostima, neće moći spriječiti svaki čin nasilja u obitelji kao što niti najvrsniji liječnik ne može spriječiti nastanak bolesti niti u svim slučajevima dovesti do ozdravljenja. No, najprije moramo, a možemo, izliječiti sustav socijalne skrbi da bismo mogli pomagati, usmjeravati i savjetovati druge.

Vrijeme je da osobe na svim razinama prepoznaju i preuzmu odgovarajući dio odgovornosti za stanje u sustavu socijalne skrbi i da se prestane s praksom prebacivanja odgovornosti prema „dnu“.

Stručno vijeće CZSS Zagreb – Podružnica Novi Zagreb